《赠于子冲大参请急南旋》
明代·于慎行

长安城头秋雨繁，长安城下双朱轓。去年忽向洛阳道，今年却入长安门。

谁道分司非达宦，谁言朝请不承恩。行边惯试渥洼马，到阙仍依白虎幡。

忆昨匈奴入边塞，陇坂以西杀气昏。右方王将旃庐满，北地烟尘士女奔。

元臣庙略驰三殿，上将戎轩历五原。青海几经传尺檄，玉关依旧有游魂。

翻令蛮府提锋锐，欲扫干戈静塞垣。谢公谈笑亦何易，贾生流涕亦太烦。

竞说请缨临瀚海，争言倚剑出昆崙。尔曹落落不入眼，此事悠悠谁与论。

我今但欲拂衣去，斗酒悲歌意气存。看君四十头未白，勉加餐食无多言。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。